ദുരിതം പേറി നാട്ടുകാര് മുഹമ്മ: മണ്ണഞ്ചേരി പഞ്ചായത്ത് ഏഴാം വാര്ഡിലെ അമ്ബനാകുളങ്ങര എച്ചിക്കുഴി, കണക്കൂര് ഗവണ്മെന്റ് യുപി സ്കൂള് അത്തര് മുക്ക് റോഡുകള് പുനര്നിര്മാണത്തിനായി പൊളിച്ചിട്ട് മാസങ്ങള്. കാല്നട സഞ്ചാരം പോലും സാധിക്കാത്ത വിധം ദുരിതത്തിലാണ് നാട്ടുകാര്. കഴിഞ്ഞ പ്രളയകാലത്താണ് റോഡ് തകര്ന്നത്. മത്സ്യത്തൊഴിലാളികളും കര്ഷകത്തൊഴിലാളികളും താമസിക്കുന്ന പ്രദേശത്തെ ജനങ്ങള്ക്ക് ആലപ്പുഴ തണ്ണീര്മുക്കം റോഡില് എത്തുന്നതിനുള്ള ഏക ആശ്രയവുമാണ് ഈ റോഡുകള്. അടുത്തമാസം മുതല് സ്കൂളുകള് തുറന്നു പ്രവര്ത്തിക്കുമെന്നതിനാല് വിദ്യാര്ഥികളുടെ റോഡിലൂടെയുള്ള യാത്രയും ദുരിതപൂര്ണമാകും. പ്രളയ പുനരധിവാസ പദ്ധതിയില് ഉള്പ്പെടുത്തി മുന് സര്ക്കാരിന്റെ കാലത്ത് നവീകരിക്കാന് അനുമതി ലഭിച്ച റോഡ് വെട്ടിപ്പൊളിച്ച് മെറ്റല് നിരത്തിയതല്ലാതെ സഞ്ചാരയോഗ്യമാക്കാന് വേണ്ട യാതൊരു നടപടിയും സ്വീകരിച്ചില്ല. പൊട്ടിപ്പൊളിഞ്ഞ റോഡിന്റെ വശങ്ങളിലൂടെ ഒരുവിധം യാത്ര ചെയ്തിരുന്ന ജനങ്ങളെ കൂടുതല് ദുരിതത്തിലാഴ്ത്തുന്ന സ്ഥിതിയിലേക്കാണ് റോഡ് നവീകരണ പ്രക്രിയയിലൂടെ മാറിയിട്ടുള്ളത്. നിര്മാണ പ്രവര്ത്തനങ്ങള് പൂര്ത്തിയാക്കി റോഡ് സഞ്ചാരയോഗ്യമാക്കണമെന്നാവശ്യപ്പെട്ട് നിരവധിതവണ ബന്ധപ്പെട്ട അധികാരികള്ക്കു പരാതി നല്കിയെങ്കിലും ഇതുവരെയും ഒരു പരിഹാരവുമായിട്ടില്ല. പഞ്ചായത്തംഗം ദീപ സുരേഷിന്റെ നേതൃത്വത്തില് മാരാരിക്കുളം ബ്ലോക്ക് കോണ്ഗ്രസ് പ്രസിഡന്റ് എന്. ചിദംബരന്, നേതാജി മണ്ഡലം പ്രസിഡന്റ് എം.പി. ജോയി, ചന്ദ്രബോസ് എന്നിവര് ജില്ലാ കളക്ടര്ക്കും വെള്ളിയാഴ്ച നിവേദനം നല്കി.